ກຳປູເຈຍຕຳໜິຕິຕຽນ ພວກຊາດນິຍົມໄທ
ກຳປູເຈຍຕິຕຽນພວກຊາດນິຍົມໄທ ທີ່ພາກັນຮຽກຮ້ອງ ໃຫ້ຍົກເລີກ ຂໍ້ຕົກລົງຊາຍແດນ
ກຳປູເຈຍໄດ້ຕຳໜິຕິຕຽນພວກຊາດນິຍົມຂອງໄທທີ່ທວງໃຫ້ ທາງການໄທ ຍົກເລີກຂໍ້ຕົກລົງລະຫວ່າງໄທກັບກຳປູເຈຍທີ່ ໃຫ້ແກ້ໄຂບັນຫາຂັດແຍ້ງຊາຍແດນ ຢ່າງສັນຕິວິທີນັ້ນ ທ່ານ Koy Kuong ໂຄສົກຂອງກະຊວງການຕ່າງປະເທດ ກຳປູເຈຍ ເອີ້ນຄຳຮຽກຮ້ອງຂອງພວກຊາດນິຍົມໄທ ໃນມື້ ວັນພຸດວານນີ້ວ່າ ເປັນທີ່ຮັບເອົາບໍ່ໄດ້ແລະທ່ານກ່າວຕື່ມວ່າ ຂໍ້ຕົກລົງ ທີ່ບັນລຸກັນກັບໄທ ໃນປີ 2000 ນັ້ນ ແມ່ນແນໃສ່ ເພື່ອໃຫ້ຜົນປະໂຫຍດແກ່ທັງສອງປະເທດ ໃນມື້ວັນອັງຄານຜ່ານມານີ້ພວກຊາດນິຍົມໄທໄດ້ພາກັນຕັ້ງສູນຂຶ້ນໃນເຂດໃຈກາງບາງກອກ ເພື່ອກົດດັນໃຫ້ນາຍົກລັດຖະມົນຕີອະພິຊິດ ເວດຊາຊີວະ ເອົາມາດຕະການ ແບບບໍ່ມີການ ອ່ອນຂໍ້ກັບກຳປູເຈຍ ກ່ຽວກັບບັນຫາຂັດແຍ້ງໃນເລື່ອງຊາຍແດນນັ້ນ ພວກທີ່ໄປຮ່ວມການ ປະທ້ວງໄດ້ເພີ້ມຂຶ້ນຈາກ 2,000 ຄົນໃນວັນອັງຄານເປັນ 5,000 ຄົນໃນມື້ວັນພຸດວານນີ້ ພວກຊາດນິຍົມໄທປະກາດວ່າຈະສືບຕໍ່ການໂຮມຊຸມປະທ້ວງ ຈົນກວ່ານາຍົກລັດຖະມົນຕີອະ ພິຊິດຍົກເລີກຂໍ້ຕົກລົງຊາຍແດນກັບກຳປູເຈຍ ຢຸດເຊົາການຮ່ວມມືກັບອົງການວັດທະນະທຳ ສະຫະປະຊາຊາດຫຼື UNESCO ແລະຂັບໄລ່ຊາວກຳປູເຈຍອອກໄປຈາກບໍລິເວນຊາຍແດນ ທີ່ມີການຂັດແຍ້ງກັນນັ້ນ